
PËR MIRATIMIN E FORMËS SË INFORMACIONEVE TREMUJORE, VJETORE, PËRFUNDIMTARe DHE PËRMBAJTJEN E PLANIT VJETOR TË PUNËS NGA ANA E ZOTËRUESVE TË LEJEVE MINERARE TË KËRKIM-ZBULIMIT PËR GRUPIN E MINERALEVE METALORE, JOMETALORE, QYMYRET DHE BITUMET

Në zbatim të nenit 102 pika 4 të Kushtetutës së Republikës së Shqipërisë, dhe të neneve 13, pikat 10, 12 e 13, dhe 56, pika 2 të ligjit nr.10 304, datë 15.7.2010 “Për sektorin minerar në Republikën e Shqipërisë”,

URDHËROJ:

1. Subjektet minerare të pajisura me leje minerare të kërkim-zbulimit për grupin e mineraleve metalore, jometalore, qymyret dhe bitumet duhet të mbajnë regjistrime të plota dhe të detajuara të punës së kryer për kërkim-zbulimin, e mineraleve dhe operacioneve të tjera në përputhje me lejen e kërkim-zbulimit, të vlefshme për inspektim në çdo kohë nga institucioni i Shërbimit Gjeologjik Shqiptar (SHGJSH). Mosrespektimi i kësaj kërkese ligjore dënohet me masën administrative gjobë prej 100 000 (njëqind mijë) lekësh për çdo shkelje në përputhje me nenin 45 pika 1/ç të ligjit nr.10 304, datë 15.7.2010 “Për sektorin minerar në Republikën e Shqipërisë”.
2. Formati i informacionit tremujor, për veprimtarinë minerare të realizuar nga zotëruesi i lejes minerare të kërkim-zbulimit për grupin e mineraleve metalore, jometalore, qymyret dhe bitumet, duhet të jetë në përputhje me formatin e përshkruar në aneksin 1 të këtij urdhri. Ky informacion duhet të dorëzohet pranë institucionit të Shërbimit Gjeologjik Shqiptar (SHGJSH) jo më vonë se data 15 e muajit që vijon, për çdo tremujor. 
3. Formati i informacionit vjetor, për veprimtarinë minerare të realizuar nga zotëruesi i lejes minerare të kërkim-zbulimit për grupin e mineraleve metalore, jometalore, qymyret dhe bitumet, duhet të jetë në përputhje me formatin e përshkruar në aneksin 2 të këtij urdhri. Ky informacion duhet të dorëzohet pranë institucionit të SHGJSH-së çdo vit, jo më vonë se 30 (tridhjetë) ditë nga përfundimi i vitit përkatës. Mosdorëzimi në afat i këtij informacioni dënohet me masën administrative gjobë prej 150 000 (njëqind e pesëdhjetë mijë) lekësh për çdo shkelje në përputhje me nenin 45 pika 1/d të ligjit nr.10 304, datë 15.7.2010 “Për sektorin minerar në Republikën e Shqipërisë”.
4. Formati dhe përmbajtja e planit vjetor të punës, të parashikuar për t’u realizuar gjatë veprimtarinë minerare të vitit në vazhdim të përcaktuar në përputhje me datën efektive të dhënies së lejes, nga zotëruesi i lejes minerare të kërkim-zbulimit për grupin e mineraleve metalore, jometalore, qymyret dhe bitumet, duhet të jetë në përputhje me planin e zhvillimit të veprimtarisë minerare të miratuar në lejen e tyre minerare dhe sipas formatit të përshkruar në aneksin 3 të këtij urdhri. Ky plan duhet të dorëzohet pranë institucionit të SHGJSH-së jo më vonë se 30 (tridhjetë) ditë kalendarike përpara përfundimit të vitit llogaritur nga data e hyrjes në fuqi të lejes, për çdo vit. Mosdorëzimi në afat i këtij informacioni dënohet me masën administrative gjobë 250 000 (dyqind e pesëdhjetë mijë) lekë për çdo shkelje në përputhje me nenin 45 pika 1/dh të ligjit nr.10 304, datë 15.7.2010 “Për sektorin minerar në Republikën e Shqipërisë”.
5. Subjektet minerare të cilat përmbajtjen e planit vjetor të punës nuk e kanë realizuar në përputhje me pikën 4 të këtij urdhri, kanë të drejtë që brenda periudhës së përcaktuar në pikën 4 më sipër të bëjnë përmirësimin e tij. 
6. Subjektet minerare të pajisura me leje minerare të kërkim-zbulimit për grupin e mineraleve metalore, jometalore, qymyret dhe bitumet duhet që në përfundim të afatit të lejes, apo përfundimit të saj përpara këtij afati të përgatitin raportin përfundimtar për zhvillimin e veprimtarisë minerare, duke dhënë në mënyrë të detajuar investimet e realizuara gjatë kërkimit zbulimit, punimet e kryera në zonën e tij të lejuar (shoqëruar me vizatimet inxhinierike) dhe rezultatet e të gjitha provave të marra, vlerën dhe cilësinë e rezervave të reja të zbuluara. Mosdorëzimi i këtij informacioni dënohet me masën administrative gjobë 300 000 (treqind mijë) lekë, në përputhje me nenin 45 pika 1/ë të ligjit nr.10 304, datë 15.7.2010 “Për sektorin minerar në Republikën e Shqipërisë”.
7. Subjektet minerare të pajisura me leje minerare të kërkim-zbulimit për grupin e mineraleve metalore, jometalore, qymyret dhe bitumet, duhet të realizojnë planin e mbylljes së veprimtarisë minerare dhe planin e rehabilitimit përfundimtar të zonës e tyre të lejuar në përputhje me kërkesat e ligjit nr.10 304, datë 15.7.2010 “Për sektorin minerar në Republikën e Shqipërisë”.
8. Institucioni i SHGJSH-së jo më vonë se 30 ditë pas përfundimit të çdo tremujori, duhet të dorëzojë në METE raportin përmbledhës për veprimtarinë minerare të subjekteve të pajisura me lejet minerare të kërkim-zbulimit për grupin e mineraleve metalore, jometalore, qymyret dhe bitumet, që duhet të përmbajë të dhëna për:
i) realizimin e investimeve; 
ii) vlerën e punimeve minerare të kërkim-zbulimit të realizuara; 
iii) vlerën e operacioneve të kryera për rehabilitimin e mjedisit dhe menaxhimin e mbetjeve minerare.
9. Institucioni i SHGJSH-së jo më vonë se 30 ditë pas përfundimit të çdo gjashtëmujori, duhet të dorëzojë në METE raportin përmbledhës për veprimtarinë minerare të subjekteve të pajisura me lejet minerare të kërkim-zbulimit për grupin e mineraleve metalore, jometalore, qymyret dhe bitumet që duhet të përmbajë të dhëna për:
i) respektimin e realizimit të projektit minerar nga subjektet minerare;
ii) realizimin e operacioneve e të punimeve minerare dhe depozitimin e mbetjeve minerare (nëse ka);
iii) vlerësimin e rezervave minerare të zbuluara;
iv) kryerjen e operacioneve minerare, në përputhje me normat e ruajtjes së mjedisit minerar.
10. Institucioni i SHGJSH-së jo më vonë së 60 ditë pas përfundimit të çdo viti duhet të dorëzojë në METE raportin përmbledhës për veprimtarinë minerare të subjekteve të pajisura me lejet minerare të kërkim-zbulimit për grupin e mineraleve metalore, jometalore, qymyret dhe bitumet, që duhet të përmbajë të dhëna për:
i) realizimin e investimeve; 
ii) vlerën e punimeve minerare të kërkim-zbulimit të realizuara; 
iii) vlerën e operacioneve të kryera për rehabilitimin e mjedisit dhe menaxhimin e mbetjeve minerare; 
iv) respektimin e realizimit të projektit minerar;
v) realizimin e operacioneve e të punimeve minerare dhe depozitimin e mbetjeve minerare (nëse ka);
vi) vlerësimin e rezervave minerare të zbuluara;
vii) kryerjen e operacioneve minerare, në përputhje me normat e ruajtjes së mjedisit minerar, duke u këshilluar me autoritetet e qeverisjes vendore të zonës minerare.
11. Institucioni i SHGJSH-së propozon masat administrative në METE për çdo subjekt minerar, për çdo rast të mosrespektimit të pikave 1, 2, 3, 4 dhe 6 të këtij urdhri.
12. Institucioni i SHGJSH-së vlerëson raportin përfundimtar të veprimtarisë minerare të kërkim-zbulimit për grupin e mineraleve metalore, jometalore, qymyret dhe bitumet dhe realizimin e planit të rehabilitimit të çdo subjekti minerar dhe i paraqet për miratim ministrit vlerësimin e tij në respekt të kërkesave të ligjit nr.10 304, datë 15.7.2010 “Për sektorin minerar në Republikën e Shqipërisë”.
13. Institucioni i SHGJSH-së vlerëson dhe miraton vlerat e garancive financiare vjetore për realizimin e programit minimal të punës dhe planit të rehabilitimit progresiv e përfundimtar të mjedisit jo më vonë se 30 (tridhjetë) ditë nga data e paraqitjes së tyre. Tejkalimi i këtij afati i konsideron këto vlera të miratuara.
14. Të gjitha përcaktimet e këtij urdhri zbatohen dhe për rastin e grupit të mineraleve radioaktive.


15. Për zbatimin e këtij urdhri ngarkohet institucioni i SHGJSH-së dhe drejtoria përgjegjëse në METE që trajton problematikat e lejeve minerare.
Ky urdhër hyn në fuqi menjëherë.

